b"\n_START_ARTICLE_\nRelikvie\n_START_PARAGRAPH_\nEn relikvie (fra latin reliquiae, 'levning') er en kroppsdel fra eller gjenstand assosiert med en hellig person. Relikvier er viktige innen noen former for kristendom, og innenfor buddhismen og hinduismen, samt innenfor enkelte andre religioner.\n_START_SECTION_\nKristne relikvier\n_START_PARAGRAPH_\nInnenfor kristendommen er det s\xc3\xa6rlig i den katolske kirke, den ortodokse kirke og de orientalske ortodokse kirker at relikvier har en plass i fromhetslivet. I de protestantiske kirker \xc3\xa6res ikke relikvier, noe som selvsagt henger n\xc3\xa6rt sammen med avskaffelsen av helgendyrkelse._NEWLINE_Den totale \xc3\xb8deleggelsen som fulgte den romerske beleiringen av Jerusalem i \xc3\xa5r 70 e.Kr. gjorde overlevelsen av gjenstander fra det f\xc3\xb8rste \xc3\xa5rhundres Judea sjeldent, og n\xc3\xa6rmest ingen direkte nedtegnelser overlever ang\xc3\xa5ende j\xc3\xb8dedommens historie fra sistedelen av det f\xc3\xb8rste \xc3\xa5rhundre opp gjennom det andre \xc3\xa5rhundre. Margaret M. Mitchell skriver at selv om Evsebios forteller (Historia ecclesiastica III 5.3) at de tidligkristne forlot Jerusalem til fordel for Pella rett f\xc3\xb8r Jerusalem var offer for den endelige beleiringen, s\xc3\xa5 m\xc3\xa5 vi godta at ingen kristne f\xc3\xb8rsteh\xc3\xa5ndsgjenstander fra den tidlige jerusalemkirken har n\xc3\xa5dd oss. Joe Nickell skriver at \xc2\xabsom unders\xc3\xb8kelse etter unders\xc3\xb8kelse har vist, s\xc3\xa5 eksisterer ikke \xc3\xa9n eneste troverdig autentisert relikvie av Jesus.\xc2\xbb_NEWLINE_P\xc3\xa5 tross av dette har det opp gjennom kristendommens historie blitt hevdet en rekke relikvier tilskrevet Jesus, selv de har blitt betvilt. 1500-tallets katolske teolog Erasmus skrev sarkastisk om spredningen av relikvier og om antallet bygninger som kunne oppf\xc3\xb8res fra trevirket som er hevdet \xc3\xa5 v\xc3\xa6re fra korset brukt i korsfestelsen. Tilsvarende, samtidig som eksperter er uenige om Jesus ble korsfestet med tre eller fire nagler, s\xc3\xa5 tilbes minst tretti hellige nagler som relikvier p\xc3\xa5 tvers av Europa._NEWLINE_Visse relikvier, som de angivelige restene av Tornekransen, mottar kun et beskjedent antall bes\xc3\xb8kende, mens likkledet i Torino har mottatt millioner, inkludert pavene Johannes Paul II og Benedikt XVI.\n_START_SECTION_\nHistorie\n_START_PARAGRAPH_\nEn av de eldste kilder som nevner relikvier i en judeo-kristen sammenheng, er Andre kongebok (13, 20-21), der det fortelles at en mann ble kastet ned i graven til profeten Elisja, og da liket ber\xc3\xb8rte Elisjas ben, ble han vakt til live. _NEWLINE_I Det nye testamente regner mange henvisningen til St. Paulus' t\xc3\xb8rkl\xc3\xa6r og klesplagg i Apostlenes gjerninger (19, 11-12) som omtale av relikvier. Alle som r\xc3\xb8rte ved Jesus eller hans klesplagg ble friske (Evangeliet etter Markus 6:56)_NEWLINE_I en rent kristen sammenheng er fortellingen om Polykarp av Smyrnas martyrd\xc3\xb8d ca. \xc3\xa5r 155 det tidligst bevarte eksempel. Det fortelles der at de kristne bevarte hans jordiske levninger og regnet dem som dyrebare relikvier._NEWLINE_Gjennom oldkirkelig tid og i tidlig middelalder fremkom mange historier om mirakler i forbindelse med relikvier. Av denne grunn ble relikvier sv\xc3\xa6rt viktige i kirken i middelalderen. I den katolske kirke er det fortsatt slik at alle kirker m\xc3\xa5 ha en relikvie nedfelt i alteret. P\xc3\xa5 1000-tallet ville lokalbefolkningen i fjellene i Umbria ta livet av eremitten Sankt Romuald, for ikke \xc3\xa5 g\xc3\xa5 glipp av knoklene hans. Da Thomas av Aquinas d\xc3\xb8de i klosteret Fossanuova i 1274, l\xc3\xb8snet munkene hodet hans, kokte og preparerte det for ikke \xc3\xa5 g\xc3\xa5 glipp av en s\xc3\xa5 dyrebar relikvie. F\xc3\xb8r Sankt Elisabeth av Th\xc3\xbcringens begravelse skar og rev lokalbefolkningen biter av likkledet, h\xc3\xa5ret og neglene hennes, og biter av \xc3\xb8rer og brystvorter. Karl VI av Frankrike (som i perioder led av psykose) delte ved en fest ut ribbeina fra Ludvig IX (med tilnavnet \xc2\xabden hellige\xc2\xbb) til Pierre d'Ailly og sine onkler av Berry og Burgund \xe2\x80\x93 mens prelatene fikk \xc3\xa9n knokkel p\xc3\xa5 deling. Da jesuitten Johannes av Nepomuk var blitt druknet i Moldau, ble det p\xc3\xa5st\xc3\xa5tt at kroppen hans fl\xc3\xb8t opp, og at sterkt lysende stjerner v\xc3\xa5ket over drukningsstedet. Knoklene hans ble utstilt, og lenge ble ogs\xc3\xa5 tungen hans vist frem og jevnlig fuktet for \xc3\xa5 bevare sitt livaktige utseende. Men da vitenskapen avsl\xc3\xb8rte at det ikke dreide seg om tungen, men om en bit av hjernen, tonet Vatikanet ned feiringen av St. Johannes._NEWLINE_Reformasjonen medf\xc3\xb8rte en voldsom reaksjon mot relikvier. Noen steder, spesielt i England og steder med sterk kalvinistisk innflytelse, f\xc3\xb8rte dette til at relikvier ble \xc3\xb8delagt. Andre steder unngikk man dette, fordi man s\xc3\xa5 det som likskjending, men man begravde gjerne relikviene p\xc3\xa5 hemmelige steder. Dette skjedde f.eks. med Olavsskrinet med levningene etter Olav den hellige.\n_START_SECTION_\nKristus-relikvier\n_START_PARAGRAPH_\nEn spesiell kategori av kristne relikvier er de som er knyttet til Jesus Kristus. Ettersom kirken l\xc3\xa6rer at han steg opp til himmelen med legeme og sjel, kan det ikke finnes kroppslige levninger \xe2\x80\x93 med unntak av forhuden som ble sk\xc3\xa5ret av ved omskj\xc3\xa6ringen. Flere kirker hevder \xc3\xa5 ha denne relikvien. Den viktigste Kristus-relikvien er korset, og sv\xc3\xa6rt mange kirker har splinter som det hevdes stammer derfra. Erasmus av Rotterdam sa at det fantes nok splinter til \xc3\xa5 bygge et skip \xe2\x80\x93 dette er sterkt overdrevet, men det er nok for mange til at alle kan v\xc3\xa6re ekte. I noen tilfeller kan det dreie seg om s\xc3\xa5kalte ber\xc3\xb8ringsrelikvier \xe2\x80\x93 tresplinter som har v\xc3\xa6rt lagt inntil en splint fra korset, og derved har noe hellig ved seg. Likkledet i Torino hevdes \xc3\xa5 v\xc3\xa6re kledet Kristus ble sv\xc3\xb8pt i etter korsfestelsen. Det er knyttet stor skepsis til dette blant mange forskere. Det finnes ogs\xc3\xa5 andre relikvier knyttet til korsfestelsen, som Veronikas svetteduk, spissen av Longinus' lanse, tornekronen og avrevne torner fra denne, og naglene Kristus ble festet med.\n_START_SECTION_\nRelikvarier\n_START_PARAGRAPH_\nKristne relikvier oppbevares normalt i skrin (dersom det ikke dreier seg om en kropp i en sarkofag), og disse kalles relikvarier. De kan ofte v\xc3\xa6re sv\xc3\xa6rt forseggjort og fremstilt av dyrebare materialer.\n_START_SECTION_\nRelikvier i gresk mytologi\n_START_PARAGRAPH_\nI Athen ble de antatte levningene etter \xc3\x98dipus og Thesevs bevart, og det ble behandlet p\xc3\xa5 en m\xc3\xa5te som antyder et religi\xc3\xb8st innhold. Det finnes ogs\xc3\xa5 andre eksempler p\xc3\xa5 at lokale storhetspersoner ble gravlagt under spesielle omstendigheter, og at et seremoniell ble knyttet til gravene deres. Mange har knyttet paralleller mellom gresk heltekult og kristen helgenkult.\n_START_SECTION_\nBuddhistiske relikvier\n_START_PARAGRAPH_\nRelikvier av Buddha og forskjellige andre hellige personer blir venerert. Etter Buddhas d\xc3\xb8d ble hans legeme delt opp og relikvier sendt til forskjellige steder fordi flere konger kranglet om levningene hans. Det sies at en bramin delte relikviene i \xc3\xa5tte like store deler, som igjen skal ha blitt fordelt. Buddhas relikvier deles i theravada-buddhismen inn i tre typer: Legemlige relikvier, bruksrelikvier og p\xc3\xa5minnere. De legemlige relikviene er alltid ben, tenner eller h\xc3\xa5r. Bruksrelikvier er Buddhas tiggersk\xc3\xa5l, kl\xc3\xa6r, sandaler og fikentreet han satt under da han fikk sin opplysning. P\xc3\xa5minnere om Buddha er for eksempel statuer av ham. Et buddhistisk relikvie skal normalt plasseres i en stupa, en bygning spesielt laget for dette form\xc3\xa5let. Praksisen med \xc3\xa5 \xc3\xa6re relikvier har hatt en sentral betydning for spredningen og opprettholdelsen av buddhismen. _NEWLINE_En av Buddhas hj\xc3\xb8rnetenner sies i dag \xc3\xa5 v\xc3\xa6re p\xc3\xa5 Sri Lanka i tempelet Dalada Maligava i Kandy.\n_START_SECTION_\nKulturelle relikvier\n_START_PARAGRAPH_\nOrdet relikvie brukes ogs\xc3\xa5 om gjenstander med en stor kulturell eller nasjonal betydning, uten at det er knyttet noen religi\xc3\xb8s dyrkelse til dem. Det kan ogs\xc3\xa5 brukes om gjenstander som er av stor privat betydning, som en gjenstand fra en forlengst d\xc3\xb8d slektning.\n_START_SECTION_\nRelikvier i videospill\n_START_PARAGRAPH_\nI en del videospill brukes ordet relikvie (gjerne engelsk relic) om gjenstander fra gamle kulturer med en spesiell betydning og funksjon, spesielt om gjenstander som utl\xc3\xb8ser magiske krefter."